b'\n_START_ARTICLE_\nCerkev sv. Urbana, Lokavec\n_START_SECTION_\nZgodovina cerkve\n_START_PARAGRAPH_\nCerkev je bila zgrajena na temeljih starega keltskega sveti\xc5\xa1\xc4\x8da \xc5\xbee pred letom 1570, ko je bila v vizitaciji omenjena kot cerkev z enim oltarjem in z enim zvonom v zvon\xc4\x8dnici nad vhodom. Na vzhodni strani prezbiterija datira letnica 1754. Ta cerkev je bila zaprta in razprodana, v 80. letih 18. stoletja, med vladavino Jo\xc5\xbeefa II. Obnavljati so jo za\xc4\x8deli leta 1836 in jo blagoslovili 5. junija 1842 ob navzo\xc4\x8dnosti ve\xc4\x8d kot 5000 vernikov ter sedmih duhovnikov._NEWLINE_Cerkev je bila opu\xc5\xa1\xc4\x8dena po drugi svetovni vojni in obnovljena med letoma 1986 in 1987. Ob 30-obletnici obnove cerkve, 28. maja 2017, je bilo pri sv. Urbanu zahvalno bogoslu\xc5\xbeje.\n_START_SECTION_\nZgradba\n_START_PARAGRAPH_\nCerkve je pravokotne oblike z zvonikom na preslico iz leta 1855. V ju\xc5\xbeni steni ladje sta na vrhu dve polkro\xc5\xbeni okni, ni\xc5\xbeje pa eno samo pravokotno okno. V severni steni ladje je v sredini le pravokotno okno. V gotskem prezbiteriju sta dve pravokotni okni. V sredini prezbiterija stoji manj\xc5\xa1i oltar in na njem lesen kip svetega Urbana iz 18. stoletja._NEWLINE_Cerkev nima kora, ima pa harmonij iz obdobja med obema vojnama.\n_START_SECTION_\nZvonovi neko\xc4\x8d\n_START_PARAGRAPH_\n-V dana\xc5\xa1njo preslico, iz leta 1855, so prvi\xc4\x8d vstavili zvonova \xc5\xbee leta 1859:_NEWLINE_1. je bil iz leta 1859, te\xc5\xbee 118 kg (livarna Samassa v Ljublajni),_NEWLINE_2. je bil iz leta 1859, te\xc5\xbee 58 kg (livarna Samassa v Ljubljani)._NEWLINE_Bronasta zvonova je posvetil generalni vikar, pro\xc5\xa1t Anton Kos v Ljubljani._NEWLINE_Iz preslice so ju sneli 11.10.1916._NEWLINE__NEWLINE_-Po prvi vojni sta bila leta 1921 naro\xc4\x8dena nova bronasta zvonova:_NEWLINE_1. je bil iz leta 1921, te\xc5\xbee 100 kg (livarna Broili v Vidmu),_NEWLINE_2. je bil iz leta 1921, te\xc5\xbee 70 kg (livarna Broili v Vidmu)._NEWLINE_Zvonova, ki sta bila ugla\xc5\xa1ena v mali terci, je posvetil doma\xc4\x8di vikar Henrik \xc4\x8cernigoj 13.7.1922. Zvonova sta bila najprej obe\xc5\xa1ena v stari cerkvi v Brithu do 18.4.1923, ko so ju obesili v preslico pri sv. Urbanu._NEWLINE_Veliki zvon je bil snet 7.1.1943, manj\xc5\xa1ega pa so kasneje prenesli v \xc5\xbeupnijsko cerkev.\n_START_SECTION_\nKri\xc5\xbeev pot do cerkve\n_START_PARAGRAPH_\nOd mosta pri Ku\xc5\xa1ih pa vse do cerkve vodi 14 postaj kri\xc5\xbeevega pota._NEWLINE_Nekajkrat na leto v njej darujejo sveto ma\xc5\xa1o.'